Götheborg

**Götheborg** () on replika Ruotsin Itä-Intian kauppakomppanian samannimisestä purjealuksesta. Alkuperäinen upposi 12. syyskuuta 1745 Göteborgin edustalle ollessaan palaamassa kolmannelta Aasian-purjehdukseltaan. Alus menetettiin, mutta kaikki merimiehet pelastuivat.

## Götheborgin jäljennös
Alkuperäisen *Götheborg*-laivan hylky löydettiin vuonna 1985, ja ehdotus laivan replikan rakentamisesta heräsi. Kymmenen vuoden suunnittelun jälkeen replika-aluksen köli laskettiin 11. kesäkuuta 1995 ja rakennustyö alkoi. Työssä käytettiin perinteisiä rakennusmenetelmiä aina kun mahdollista. Alus pyrittiin myös rakentamaan alkuperäisen kaltaiseksi, kuitenkin sillä erotuksella, että replikan kansien välinen tila on kymmentä senttiä korkeampi kuin alkuperäisessä, sillä nykyihminen on pidempi kuin 1700-luvun merimiehet. Alukseen on myös sijoitettu dieselmoottorit ajomoottoreiksi ja sähkögeneraattoreita pyörittämään, nykyaikaiset navigointilaitteet ja yhteydenpitovälineet.

Kahdeksan vuoden rakentamisen jälkeen alus laskettiin juhlallisesti vesille 6. kesäkuuta 2003. Vesillelaskutilaisuudessa olivat läsnä myös Ruotsin kuninkaalliset. Vesillelaskun jälkeen laiva siirrettiin telakalle, jossa sen takilaan sovitettiin kymmenen tonnia köysiä, 1&nbsp;000 pylpyrää ja 1&nbsp;800&nbsp;m² purjekangasta. Aluksen koepurjehdus suoritettiin 18. elokuuta 2005.

Replikan kokonaiskustannukset ovat olleet noin 250 miljoonaa Ruotsin kruunua (noin 27,2 miljoonaa euroa), josta sponsorirahana on saatu noin 60&nbsp;%.

## Kaakkois-Aasian ja Kiinan matka
Lukuisten testien ja Det Norske Veritasin turvallisuustodistusten saamisen jälkeen alus lähti purjehdukselle Kiinaan lokakuussa 2005, ei kuitenkaan samaa reittiä kuin esikuvansa. Matka kesti noin kaksi vuotta, ja alus palasi Göteborgiin vuonna 2007. Alus vieraili Cadizin, Recifen, Kapkaupungin, Singaporen ja Shanghain satamissa.

### Reitti
* 1. osuus: Göteborg – Cadiz: 2&nbsp;400 mpk
* 2. osuus: Cadiz – Recife: 3&nbsp;100&nbsp;mpk
* 3. osuus: Recife – Kapkaupunki: 4&nbsp;200&nbsp;mpk
* 4. osuus: Kapkaupunki – Fremantle: 4&nbsp;900&nbsp;mpk
* 5. osuus: Fremantle – Jakarta: 1&nbsp;800&nbsp;nm
* 6. osuus: Jakarta – Guangdong: 2&nbsp;000&nbsp;mpk, sekä Guangdong — Shanghai: 900&nbsp;mpk
* 7. osuus: Shanghai – Hongkong: 800&nbsp;mpk, sekä Hongkong — Singapore:  1&nbsp;800&nbsp;mpk
* 8. osuus: Singapore – Mauritius: 2&nbsp;900&nbsp;mpk
* 9. osuus: Mauritius – Port Elizabeth — Kapkaupunki: 2&nbsp;400&nbsp;mpk
* 10. osuus: Kapkaupunki – Ascension: 2&nbsp;500&nbsp;mpk
* 11. osuus: Ascension – Azorit: 4&nbsp;700&nbsp;mpk
* 12. osuus: Azorit – Lontoo – Göteborg: 2&nbsp;600&nbsp;mpk

## Itämeren kierros 2008

Kesällä 2008 *Götheborg* seilasi Itämerellä 16. toukokuuta ja 5. syyskuuta välisenä aikana vieraillen alla mainituissa satamissa. Laivan mukana Helsinkiin saapuivat Ruotsin prinssi Carl Philip sekä kaksi Ruotsin hallituksen ministeriä ja Tukholman läänin maaherra. 

* Norrköping (22. toukokuuta – 25. toukokuuta)
* Tukholma (29. toukokuuta – 6. kesäkuuta)
* Helsinki (8. kesäkuuta – 16. kesäkuuta)
* Tallinna (17. kesäkuuta – 22. kesäkuuta)
* Turku (24. kesäkuuta – 26. kesäkuuta)
* Nynäshamn (28. kesäkuuta – 1. heinäkuuta)
* Visby (4. heinäkuuta – 13. heinäkuuta)
* Norrtälje (15. heinäkuuta – 17. heinäkuuta)
* Gävle (18. heinäkuuta – 21. heinäkuuta)
* Sundsvall (23. heinäkuuta – 25. heinäkuuta)
* Örnsköldsvik (27. heinäkuuta – 29. heinäkuuta)
* Luulaja (31. heinäkuuta – 3. elokuuta)
* Kalmar (15. elokuuta – 17. elokuuta)
* Karlskrona (22. elokuuta – 24. elokuuta)
* Ystad (29. elokuuta – 31. elokuuta)

## Tekniset tiedot
* Pituus: 40,9 metriä
* Suurin pituus (keulapuomin kärkeen): 58,5 metriä
* Leveys: 11 metriä
* Purjepinta-ala: 1&nbsp;900&nbsp;m²
* Syväys perässä: 5,25 metriä
* Syväys keulassa: 4,75 metriä
* Painolastia: 400 tonnia
* Uppouma: 1&nbsp;150 tonnia
* Koneet: 2 kpl Volvo Penta 405 kWh (ajomoottorit), 2 kpl Volvo Penta 180 kWh (sähkön tuotanto)
* Keskimääräinen nopeus: 5–6 solmua (9–11 km/h), moottorilla ajettaessa 8 solmua (15 km/h)
* Miehistöä: 80 henkeä, joista 50 oppilaita
* Varustus: ruokaa 80 hengelle 60 päiväksi ja varamuonaa 30 päiväksi
* Navigaatio- ja yhteydenpitovälineet: GPS, tutka ja Satcom B 
* Aseistus: 14 tykkiä (kunnialaukauksia varten)

## Lähteet

## Aiheesta muualla

* Götheborg of Sweden, kotisivut

* Ostindiefararen Götheborg Götheborg: virallinen kotisivu 
* The East Indiaman Gotheborg III Project
* Götheborgin Itämeren kierrosta 2008 seuraava blogi